ซิตี้แบงก์เตรียมเพิ่มฐานลูกค้าบัตรเครดิต 25 %
ซิตี้แบงก์เล็งเพิ่มลูกค้าบัตรเครดิตอีก 25 % เตรียมปล่อยแคมเปญจูงใจปลายปี เชื่อน้ำน้ำท่วมไม่กระทบการใช้จ่าย
27 ต.ค. 2553

ซิตี้แบงก์เล็งเพิ่มลูกค้าบัตรเครดิตอีก 25 % เตรียมปล่อยแคมเปญจูงใจปลายปี เชื่อน้ำน้ำท่วมไม่กระทบการใช้จ่าย
นางสาววรลักษณ์ ตุลาภรณ์ ผู้อำนวยการฝ่ายธุรกิจบัตรเครดิต ธนาคารซิตี้แบงก์ กล่าวว่า ธนาคารซิตี้แบงก์มีแผนที่จะเพิ่มส่วนแบ่งการตลาดในธุรกิจบัตรเครดิตขึ้นอีก 25 % ในปีหน้า ซึ่งคาดว่าจะมีฐานลูกค้าเพิ่มขึ้นเป็น 1.2 – 1.25 ล้านใบ จากฐานลูกค้าปัจจุบันที่ 1 ล้านใบ เนื่องจากมองว่าตลาดบัตรเครดิตยังไม่ถึงจุดอิ่มตัว และในปีหน้ายังสามารถขยายตัวได้อยู่ในเกณฑ์เลขสองหลัก โดยที่ธนาคารจะใช้กลยุทธ์รักษาฐานลูกค้าเก่า ร่วมกับการออกแคมเปญใหม่เพื่อจูงใจลูกค้ารายใหม่
นางสาววรลักษณ์ กล่าวว่า ก่อนสิ้นปีนี้ ซิตี้แบงก์จะมีการออกแคมเปญใหญ่อีก 1-2 ครั้ง เพื่อเพิ่มฐานลูกค้ารายใหม่และทดแทนกลุ่มลูกค้าที่ย้ายไปใช้บริการของคู่แข่ง ซึ่งมีตัวเลขอยู่ที่ 7-8 % ซึ่งล่าสุดธนาคารเพิ่งจะเปิดตัวผลิตภัณฑ์บัตรเครดิตใหม่ชื่อ “ซิตี้แบงก์ มอบความสุขคูณ 3” เพื่อเจาะกลุ่มลูกค้าวัยรุ่นและวัยเริ่มทำงาน ซึ่งเป็นกลุ่มที่มียอดการรูดไม่สูงมาก โดยคาดว่าแคมเปญที่ออกมาจะสามารถลดการไหลออกของลูกค้าให้ลงมาอย่ที่ 5 % ได้
“เป้าหมายของซิตี้แบงก์คือการสร้างฐานลูกค้ารายใหม่โดยรักษาลูกค้าเดิมไว้ให้ได้มากที่สุด นอกจากนี้เราจะมีการทยอยออกแคมเปญเพื่อจูงใจลูกค้ากลุ่มที่ยังไม่เคยมีบัตรมาก่อน เช่น กลุ่มวัยรุ่น กลุ่มเด็กจบใหม่ด้วย แม้ว่าจะเป็นการเพิ่มต้นทุนให้กับธนาคารและทำให้เราได้ผลตอบแทนลดลง แต่เป้าหลักของเราคือต้องการส่วนแบ่งการตลาด” นางสาววรลักษณ์ กล่าว
นอกจากนี้นางสาววรลักษณ์ ยังกล่าวถึงผลกระทบจากปัญหาน้ำท่วมว่า คาดว่าจะไม่กระทบต่อการจับจ่ายในช่วงปลายปีของลูกค้า เพราะลูกค้าส่วนใหญ่ถึง 80 % อยู่ในกรุงเทพฯ และจากสถิติตัวเลขการใช้จ่าย
ในห้างสรรพสินค้าและการใช้จ่ายรายวันยังอยู่ในเกณฑ์ที่สูงอยู่ อย่างไรก็ดี ต้องติดตามดูสถานการณ์ในช่วงนี้อย่างใกล้ชิด หากกรุงเทพฯไม่ได้รับผลกระทบจากน้ำท่วมเชื่อว่าการใช้จ่ายผ่านบัตรเครดิตน่าจะเป็นไปตามปกติ